KOMISIJAS ĪSTENOŠANAS REGULA (ES) 2021/556

(2021. gada 31. marts),

ar ko attiecībā uz pamatvielas nātrija hlorīda apstiprināšanas nosacījumiem groza Īstenošanas regulas (ES) 2017/1529 un (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar tās 23. panta 5. punktu,

tā kā:

(1) Komisijas Īstenošanas regula (ES) 2017/1529 (2) darbīgo vielu nātrija hlorīdu apstiprināja par pamatvielu un to iekļāva Komisijas Īstenošanas regulas (ES) Nr. 540/2011 (3) pielikuma C daļā. Komisijas lēmuma pamatā bija Eiropas Pārtikas nekaitīguma iestādes (“Iestāde”) sagatavotais tehniskais ziņojums un Komisijas sagatavotais pārskata ziņojums (4).

(2) Īstenošanas regulas (ES) Nr. 540/2011 pielikuma C daļā noteiktais pamatvielas nātrija hlorīda apstiprinājums atļāva to izmantot tikai par fungicīdu un insekticīdu.

(3) Organizācija Collectif Anti-baccharis 2017. gada novembrī Komisijai saskaņā ar Regulas (EK) Nr. 1107/2009 23. panta 3. punktu iesniedza pieteikumu, kura atjauninājums tika iesniegts 2018. gada augustā un 2020. gada jūlijā un kurā tika lūgts nātrija hlorīda lietošanas veidus paplašināt, to ļaujot izmanot par herbicīdu.

(4) Komisija lūdza Eiropas Pārtikas nekaitīguma iestādi (“Iestāde”) sniegt zinātnisku palīdzību. Šīs apspriešanās rezultātā vielas īpašības un pieprasījuma apmērs neparedzēja jaunu Iestādes izdarītu zinātnisko novērtēšanu. Komisija sagatavoja atjaunināja pārskata ziņojumu, kurā ņēma vērā no Iestādes iepriekš saņemto tehnisko ziņojumu (5) un pieteikuma iesniedzēja sniegto informāciju.

(5) 2021. gada 25. janvārī Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza atjaunināto pārskata ziņojumu un regulas projektu.

(6) Pieteikuma iesniedzējam tika dota iespēja iesniegt piezīmes par atjaunināto pārskata ziņojumu.

(7) Šķiet, ir sagaidāms, ka nātrija hlorīds atbilst Regulas (EK) Nr. 1107/2009 23. panta prasībām attiecībā uz izmantošanu par herbicīdu, kas detalizēti aprakstīts atjauninātajā pārskata ziņojumā. Tāpēc būtu jāatļauj nātrija hlorīdu izmantot par herbicīdu. Turklāt, ņemot vērā faktu, ka jaunais nātrija hlorīda lietojums tiek atļauts un ka atjauninātajā pārskata ziņojumā par nātrija hlorīdu teikts, ka ir pieņemami arī turpmāk atļaut citus iespējamus nātrija hlorīda lietojumus, ir lietderīgi atsaukt spēkā esošo ierobežojumu, kas vielu ļauj izmantot tikai par fungicīdu un insekticīdu.

(8) Saskaņā ar Regulas (EK) Nr. 1107/2009 13. panta 2. punktu saistībā ar tās 6. pantu un ņemot vērā pašreizējās zinātnes un tehnikas atziņas, tomēr ir nepieciešams saglabāt noteiktus darbīgās vielas lietošanas nosacījumus.

(9) Tāpēc Īstenošanas regulas (ES) 2017/1529 un (ES) Nr. 540/2011 būtu attiecīgi jāgroza.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Grozījumi Īstenošanas regulā (ES) 2017/1529 Īstenošanas regulas (ES) 2017/1529 I pielikumu groza saskaņā ar šīs regulas I pielikumu.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 31. martā Komisijas vārdā – priekšsēdētāja Ursula VON DER LEYEN

(1) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(2) Komisijas Īstenošanas regula (ES) 2017/1529 (2017. gada 7. septembris), ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina pamatvielu “nātrija hlorīds” un groza Komisijas Īstenošanas regulas (ES) Nr. 540/2011 pielikumu (OV L 232, 8.9.2017., 1. lpp.).

(3) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(4) Final Review report for the basic substance sodium chloride finalised in the Standing Committee on Plants, Animals, Food and Feed at its meeting on 20 July 2017 and amended on 25 January 2021 in view of the approval of sodium chloride as basic substance in accordance with Regulation (EC) No 1107/2009; SANTE/10383/2017 – rev.2.

(5) EFSA (Eiropas Pārtikas nekaitīguma iestāde), 2017. Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide. EFSA supporting publication 2017:EN-1172. 56 lpp. doi:10.2903/sp.efsa.2017.EN-1172.